นายกรัฐมนตรี พอใจการบริหารจัดการน้ำลุ่มน้ำภาคกลางตอนล่าง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ลงพื้นที่จังหวัดชัยนาท ณ เขื่อนเจ้าพระยา ประชุมติดตามและหารือร่วมหน่วยงานที่เกี่ยวข้องกับถึงสถานการณ์น้ำในเขื่อนเจ้าพระยาและการบริหารจัดการน้ำในพื้นที่ลุ่มน้ำเจ้าพระยา โดยนายกรัฐมนตรี กล่าวว่า การลงพื้นที่ในวันนี้มีความห่วงใยประชาชนในพื้นที่จังหวัดชัยนาทและพื้นที่ใกล้เคียงที่จะได้รับผลกระทบ ซึ่งจากการหารือร่วมกันได้รับฟังข้อมูลจากสำนักงานทรัพยากรน้ำแห่งชาติ (สทนช.) ที่บริหารจัดการภาพรวมน้ำทั่วประเทศ และ ส.ส.ในพื้นที่ ที่มาร่วมให้ข้อมูล ตนเองมีความรู้สึกพอใจกับการบริหารจัดการในปัจจุบัน ที่มีการเตรียมการรับมือทั้งน้ำหลากและน้ำแล้งควบคู่กันไปเป็นระบบทั่วประเทศ พร้อมสั่งการให้เพิ่มการกำจัดวัชพืชในแหล่งน้ำต่างๆ ทั่วประเทศ เพื่อลดผลกระทบที่เกิดขึ้นจากวัชพืชที่เข้าไปขวางทางน้ำในฐานะผู้นำรัฐบาลตนเองมีความห่วงใย ที่ไม่มีการแบ่งแยกเพราะรัฐบาลจะต้องบริหารดูแลคนทั้งประเทศอยู่ ซึ่งจะต้องพิจารณาตามลำดับความเร่งด่วน พร้อมกันนี้ตนเองยังได้กำชับให้การดำเนินโครงการทุกโครงการจะต้องเป็นไปตามกฎหมาย โปร่งใสเป็นธรรมและที่สำคัญต้องตรงความต้องการของประชาชนในพื้นที่อย่างแท้จริง ซึ่งถือเป็นนโยบายหลักของรัฐบาลที่ได้มอบนโยบายไปแล้วสำหรับจังหวัดชัยนาท มีแผนงาน/โครงการภายใต้แผนงานบูรณาการบริหารจัดการทรัพยากรน้ำ จำนวน 54 โครงการงบประมาณ 1,334.84 ล้านบาท พื้นที่ชลประทานรับประโยชน์ 92,694 ไร่ ประชาชนได้รับประโยชน์ 2,948 ครัวเรือน พื้นที่ที่ได้รับการป้องกัน 8,000 ไร่ สามารถเพิ่มปริมาณน้ำเก็บกัก 8.80 ล้าน ลบ.ม. และเพิ่มแนวป้องกันตลิ่ง 1.95 กม.